
FORORD

Sommeren 2002 gikk jeg med store kvaler. Skulle jeg slutte som krimreporter i TV2 Nyhetene og begynne som programleder i «Fornemmelse for mord» på TVNorge? Fra journalist til spåkone-TV, som enkelte uttrykte det.

Jeg var med i TV2 fra starten av i 1992. En pionertid i norsk TV-sammenheng og en fantastisk arbeidsplass. Gjennom 90-årene jobbet jeg med alle de store kriminalsakene her i landet, som Orderud-drapene og Baneheia-saken. Nå hadde jeg fått spørsmålet om å lede et TV-program der klarsynte skulle kaste nytt lys over uoppklarte krimgåter. En ting er å søke nye utfordringer etter ti år i samme jobb – men klarsynte?

Etter noen søvnløse netter, takket jeg ja til jobben. Og jeg har ikke angret et sekund. For mange handler det om å tro eller ikke. For meg har det vært en spennende verden å oppleve på nært hold – med lærdom og inspirasjon både faglig og personlig.

Du har helt sikkert merket den, du også. Refleksen i magen. Magefølelsen. Intuisjonen. Men vet du hvordan den oppstår? Er du bevisst på å lytte til intuisjonen? I denne boka vil du oppleve hvordan de klarsynte er utrolig bevisste på å bruke intuisjonen, som er et av kroppens viktigste og flotteste verktøy. Du kan endre livet ditt ved å bruke intuisjonen, mener Lena Ranehag, som jeg har hatt gleden av å samarbeide med både i TV-serien og i arbeidet med denne boka.

Utallige ganger er jeg blitt spurt om jeg tror på dette fenomenet og om det virkelig finnes klarsynte. Det dreier seg ikke om det. Still deg heller spørsmålet; hvorfor ikke? Hvorfor skulle det ikke finnes mennesker med et talent som klarsynt? Andre mennesker blir jo født med et fantastisk talent. Er det nødvendig å måtte måle og veie alt, å se det, ta på det, før vi kan tro på det?

Les boka og gjør deg opp din egen mening! Lena Ranehag og Colin Fry er utvilsomt blant de dyktigste klarsynte i verden. Ingen av dem bruker energi på å overbevise folk om sine evner eller hva de skal tro på. Det er opp til hver enkelt. Men uansett om du tror eller ikke, er det vanskelig ikke å la seg fascinere. Og dessuten setter vi søkelyset på uoppklarte drapssaker. Jeg har møtt mange pårørende i forbindelse med TV-serien og boka. Samtlige har vært fornøyde med jobben de klarsynte har gjort, og de er glade for at sakene deres ikke blir glemt.

Nå går tusenvis av nordmenn på kurs for å bli klarsynte eller få et innblikk i den ukjente verden. «Fornemmelse for mord» medførte en enorm interesse for fenomenet klarsynthet, og interessen er ikke blitt mindre i årene som er gått siden. Fra 2002 til 2004 produserte vi over 30 episoder av TV-serien.

Boka fortsetter der TV-programmene sluttet. Klarsynte Lena Ranehag og Colin Fry har sett på saker vi belyste i TV-serien på nytt og tatt for seg nye saker. Her er mye ny informasjon; både rene fakta og opplysninger fra de klarsynte. Vi trekker også fram spesielle opplysninger og hendelser som ikke kom med på TV.

Og fortsatt er det slik at nettopp du kan bidra til å oppklare sakene!

Per Asle Rustad

Drammen, februar 2012


«Jeg klarer ikke å tenke på henne som død»

Inger Lise Johannessen, Therese Johannessens mor

Therese og Lena

Store, vakre snøkrystaller daler ned fra den mørke himmelen. De legger seg som et tett, hvitt teppe på bakken. Og dekker alle spor. En kabriolet sportsbil med taket på svinger inn på gårdsplassen hjemme hos meg i Nedre Eiker. Inger Lise Johannessen og ektefellen Guri Smedsrud stiger ut i det tette snødrevet. Det er snart jul i 2008. Den verste årstiden for alle som har mistet et barn.

Inger Lise må i tillegg leve med uvissheten. En regnfull sommerdag i 1988 forsvant datteren sporløst mens hun lekte utenfor blokken der de bodde på Fjell i Drammen. Inger Lise vet fortsatt ikke hva som skjedde med Therese for mer enn 20 år siden. Men smerten, lengselen etter å få vite, forsvinner aldri. Hvem tok den nydelige, lille jenta uten fortenner? Og hva skjedde med henne? Bildet av henne ble symbolet på all verdens grusomhet. Plutselig skjedde det midt i blant oss. Marerittet som vi andre bare hadde sett på TV og som Inger Lise har måttet leve med hver eneste dag i alle disse årene.

Ingen som ikke har opplevd noe tilsvarende som henne, kan forestille seg det helvetet hun har gjennomgått. Mange har prøvd å forklare og oppklare sannheten om forsvinningen. Men Inger Lise er like langt. Forsvinningen er og blir et mysterium. Derfor har hun bestemt seg for å prøve noe nytt. Hun har tenkt på det lenge – nå føler hun seg endelig klar. For første gang skal Inger Lise møte en seriøs klarsynt. Det er et stort steg å ta. Det har ikke manglet på henvendelser fra såkalte klarsynte personer. Men hun har alltid vært motvillig og svært skeptisk.

Inger Lise og Guri sitter med hver sin kaffekopp og venter på Lena Ranehag. Klarsynte Lena fra «Fornemmelse for mord» og «Åndenes makt» på TVNorge – som nå skal forsøke å hjelpe Inger Lise med å få vite hva som skjedde med datteren. Inger Lise er spent og nervøs. Hun holder det lille gullarmbåndet til Therese i hånda. Stryker det. Et kjært minne om den blide datteren. Tankene hennes går kanskje tilbake til juli 1988, da Therese forsvant.

Drammen ble snudd på hodet i disse sommerdagene. Selv jobbet jeg som journalist i lokalavisa Fremtiden, og det var fullt trøkk på saken fra første dag. Alle i redaksjonen var involvert. Det var umulig ikke å la seg rive med av følelser, selv om vi forsøkte å holde en profesjonell avstand i jobbsammenheng. Det var en tragedie som rammet nærmiljøet vårt. Jeg snakket med folk på Fjell. De var i sjokk. Ingen barn fikk lenger bevege seg ute alene – selv midt på dagen.

Fem år senere fikk jeg kontakt med Inger Lise for første gang. Jeg lagde et lengre intervju med henne for TV2 Nyhetene i forbindelse med at fem år var gått uten at saken på noen måte nærmet seg en oppklaring. Hun var modig og stilte opp. For datteren.

Nye fem år senere intervjuet jeg henne igjen i leiligheten på Fjell. Inger Lise ville aldri flytte fra Fjell, hadde hun sagt tidligere. Hvis datteren plutselig kom hjem en dag, måtte hun jo være der. Nå handlet det om Thomas Quick. I 1998 tilsto han å ha kidnappet og drept Therese. De grusomme detaljene i forklaringene hans rystet erfarne politietterforskere, som mente moren måtte skjermes mot det han fortalte.

Inger Lise hadde vanskelig for å tro på svensken som hevdet at han var omreisende i drap. Jeg var også skeptisk. Inger Lise stilte opp igjen. For datteren. Hun tok belastningen.

Og nå treffer jeg henne for tredje gang – 20 år etter at datteren forsvant. Hun sitter i min egen stue. Med håp om å få noen svar. Kanskje en kontakt med Therese – gjennom Lena. Therese er borte fra henne. Men hun har aldri forsonet seg med at hun er død.

– Innimellom tenker jeg at hun lever. Jeg vet jo ikke hva som har skjedd, og derfor klarer jeg heller ikke å tenke på henne som død, forklarer Inger Lise.

Hun har aldri gjennomgått en skikkelig sorg. Bare følt tomhet. En tomhet som må fylles med svar. Visshet. Snart skal Lena ta Thereses armbånd i begge hendene og forsøke å få kontakt med henne på den andre siden i åndeverdenen. Gjennom Lena skal Therese fortelle hva som skjedde, kanskje kan hun beskrive steder, ja, til og med en gjerningsmann. Lena vet aldri på forhånd hvilken informasjon hun får.

Inger Lise verker og venter. Lena er forsinket. Trafikken snegler seg av sted i det tette snøværet. Men omsider står hun i døra. Lena. Den blide Lena med de usedvanlige evnene. Nå vil hun så gjerne hjelpe Inger Lise.

Lena har møtt mange pårørende gjennom arbeidet med TV-seriene. Hun møter dem alltid med åpenhet, en latter, et smil. Lena er seg selv bestandig. Hjertet ligger utenpå henne.

Inger Lise blir raskt avslappet da hun opplever Lena på nært hold. Hun er den vennlige kvinnen du kan snakke med om alt mulig. Først når Lena «kobler seg på», som hun kaller det, opplever du magien. Synene om fortid og fremtid. Om hva som har skjedd. Beskrivelsen av steder og personer. Alle detaljene. Det som virkelig skiller dyktige og dårlige klarsynte fra hverandre er detaljene. Alle kan gi generelle beskrivelser. Bare de med virkelige evner kan gi detaljer.

For Lena er dette helt naturlig. Evnene har hun hatt hele livet. De bare er der. Hun går ikke inn i noen transe, bare en slags dypere konsentrasjon – og så kommer bildene i hodet hennes.

Inger Lise sier ikke så mye til Lena. Hun knuger armbåndet i hånda. Tiden er inne. Lena tar med seg Inger Lise inn i et eget rom der de kan sitte uforstyrret.

Etter 20 minutter kommer de ut igjen. Inger Lise har fått et opprømt drag i ansiktet. Ingen sorg. Intet sinne. Lena holder fast i Thereses armbånd og sier bestemt:

– Jeg får ikke kontakt med Therese. For meg betyr det bare én ting.

